description: „Nova žena“ je spis Aleksandre Kolontaj koji je u predratnoj Jugoslaviji preveo Mihailo Todorović, a štampala je štamparija R. M. Vesnića iz Beograda. Ne piše tačna godina izdanja. Tekst je deo knjige „Nova moralnost i radnička klasa“ koju je Aleksandra Kolontaj pisala 1918. godine. U tekstu „Nova žena“ Kolontaj nastoji da uspostavi veze između ličnog i političkog, opisujući viziju novog tipa žene kao samostalne žene. Autorka navodi književne primere novog tipa žena, a oslanja se i na pionirske psihološko-sociološke radove o seksualnosti sa početka XX veka. Suštinsko određenje samostalne žene više nije brak (iako ona može biti udata). Nova žena se više ne pojavljuje kao podređena, „muškarčeva senka, dodatak, amajlija“, niti je glavna i jedina sadržina njenog života ljubav. Ljubav je samo deo ogromnog bogatstva njene ličnosti. Nova žena je oslobođena moralnog i emotivnog ropstva, buni se protiv jednostranog seksualnog morala, ona je junakinja koja protestvuje „protiv opšteg zarobljavanja žene u državi, porodici i društvu“. Novu ženu je stvorilo kapitalističko društvo, ali istinski slobodnu ženu će stvoriti socijalističko društvo u kojem će ona biti oslobođena od licemerja buržoaskog morala i emotivno-porodičnih odnosa kojima je fundament privatna svojina. Samo pravedno društvo može iskoreniti iz ljubavnih odnosa egoizam i nejednakost polova, te omogućiti različite partnerske odnose (ne nužno monogamne niti bračne) zasnovane na slobodi, jednakosti i iskrenoj drugarskoj solidarnosti.
language: Serbian
title: Nova žena
publisher: Štamparija R. M. Vesnića